বিজেপির মুখেও ‘আমাদের পাড়া আমাদের সমাধান’ প্রকল্পের প্রশংসা!

ওয়েব ডেস্ক : ‘আমাদের পাড়া আমাদের সমাধান’ (Amader Para Amader Samadhan) প্রকল্পের আশানুরূপ সাফল্যে উচ্ছ্বসিত মুখ্যমন্ত্রী মমতা বন্দ্যোপাধ্যায়(Mamata Banerjee)। দু’দিন আগে আমজনতার স্বতঃস্ফূর্ত যোগদানে সরকারি কর্মী, স্বেচ্ছ্বাসেবক-সহ সমগ্র বঙ্গবাসীকে ধন্যবাদও জানিয়েছেন সমাজমাধ্যমে। এ বার বিরোধী বিজেপির (BJP) মুখেও ‘আমাদের পাড়া আমাদের সমাধান’ প্রকল্পের প্রশংসা। প্রকল্পকে সাধুবাদ হরিণঘাটার নগরউখড়া এক নম্বর গ্রাম পঞ্চায়েতের প্রধান প্রফুল্ল দেবনাথের।

এক মাসও বয়স হয়নি ‘আমাদের পাড়া আমাদের সমাধান’ (Amader Para Amader Samadhan) প্রকল্পের। এর মধ্যেই এক কোটির বেশি মানুষ পৌঁছে গিয়েছেন প্রকল্প শিবিরে। ব্যাপক সাড়া মিলছে ২ অগস্ট থেকে চালু হওয়া নয়া প্রকল্পে। ‘দুয়ারে সরকার’-এর মতো জনকল্যাণমূলক প্রকল্পে আশাতীত সাফল্যের পরে সমাজের আরও তৃণমূল স্তরে পৌছতে ‘আমাদের পাড়া আমাদের সমাধান’ প্রকল্প চালু করেন মমতা। পাড়ায় পাড়ায় শিবির করে নিত্যকার সমস্যা সমাধানের জন্য বুথপিছু ১০ লক্ষ টাকা বরাদ্দও করে সরকার।

আরও খবর : গঙ্গাজোয়াড়ায় অটো-রিক্সা গণ্ডগোল ঘিরে মহিলাদের বেধড়ক মারধর

সেই টাকা কোন খাতে খরচ হবে তা ঠিক করছে পাড়ার লোকজন। মানুষের সমস্যার কথা শুনে প্রয়োজনমতো পদক্ষেপ করছেন সরকারি আধিকারিকেরা। ‘আমাদের পাড়া আমাদের সমাধান’ প্রকল্পে মানুষের স্বতঃস্ফূর্ততা দেখে উচ্ছ্বসিত মুখ্যমন্ত্রী। খুব দ্রুত এক কোটি পেরিয়ে যাওয়ায় সকলকে অভিনন্দন। সমাজমাধ্যমে লিখেছেন মমতা।

সেই আশানুরূপ সাফল্যের জন্য জনপ্রতিনিধি, সরকারি কর্মী ও স্বেচ্ছাসেবকদের অনলস পরিশ্রমকে কুর্নিশও জানিয়েছেন মুখ্যমন্ত্রী। মমতার গলায় গলা মিলিয়েছেন হরিণঘাটার নগরউখড়া এক নম্বর পঞ্চায়েতের বিজেপি প্রধান প্রফুল্ল দেবনাথ। প্রধানের কথায়, অনেক ক্ষেত্রে অর্থের অভাবে সমস্যার সমাধান করা যায় না। সমাধান উদ্যোগে সাধারণ মানুষ তাদের সমস্যা জানাতে পারবেন ও সমাধানও হবে।